**Oponentský posudok**

k habilitačnej práci JUDr. Andrey Slezákovej, PhD., LL.M

na tému

***“Interakcia finančnoprávnej a obchodnoprávnej regulácie podnikania spoločnosti s ručením obmedzeným realizujúcej finančné sprostredkovanie ako samostatný finančný agent.“***

O vypracovanie oponentského posudku som bol požiadaný listom dekana Právnickej fakulty UMB doc. JUDr. Ing. Michala Turošíka, PhD. listom č.: PrF /1O81/2021/l08-PPV z 13. decembra 2O21.

**1.Aktuálnosť témy:**

Dynamika súčasnej doby sa okrem iného prejavuje či už pozitívnejšie alebo aj negatívne aj v právnej sfére. Jedným zo znakov tohto javu je stále väčšie prelínanie jednotlivých právnych odvetví a vznik nových odvetví alebo subodvetví toho ktorého právneho odvetvia.

Už aj z tohto uhla pohľadu sa javí práca ako taká a voľba témy bez výhrad ako aktuálna. Táto skutočnosť je zvýraznená aj veľkou príbuznosťou obchodného a finančného práva a to napriek tomu, že finančné právo v tom najširšom ponímaní obsahuje veľmi výraznú prevahu verejnoprávnych inštitútov. Uvedené ale platí aj keď v podstatne menšej miere aj o samotnom Obchodnom zákonníku alebo ešte viacej o obchodnom práve v tom najširšom ponímaní.

**2. Formálne aspekty práce:**

Autorka práce ju člení na 6 kapitol a záver. V prvej kapitole sa snaží o vymedzenie teoreticko – metodologických východísk a stručnú charakteristiku jednotlivých kategórií finančných agentov. Venuje sa aj metódam vedeckého výskumu, pričom ich prakticky takmer vyčerpávajúci vymenováva, viacerá aj charakterizuje, ale ani zďaleka so všetkými nepracuje. Uznávam, že to často nie je ani objektívne ani subjektívne možné, ale o to viacej je ich výpočet v takejto podobe zbytočný.

V prvej kapitole vymedzuje aj 6 hypotéz, ktoré majú ale v prevažnej miere konštatačný charakter.

V druhej kapitole sa autorka venuje založeniu, vzniku a následne udeleniu povolenia na vykonávanie činnosti samostatného finančného agenta Národnou bankou Slovenska a súčasne sa snaží aspoň rámcovo poukázať na súvzťažnosť finančnoprávnych a obchodnoprávnych noriem.

V tretej kapitole identifikuje samotnú realizáciu finančného sprostredkovania a to nielen na území SR, ale aj cezhranične a to v sektore poistenia a zaistenia. Dotýka sa aj pandemickej krízy a jej dôsledkov, ktoré vyúsťujú do predaja finančných služieb na diaľku.

V štvrtej kapitole sa koncentruje na zmluvné vzťahy so subordinovanými subjektami ako aj na podstatné a pravidelné náležitosti inominátnej zmluvy, ktorú spoločnosť s ručením obmedzeným uzatvára na vykonávanie činnosti samostatného finančného agenta s podriadenými finančnými agentmi a tipérmi. Všíma si aj zmenu kategórie finančného agenta.

V piatej kapitole sa autorka venuje spôsobom výkonu dohľadu nad samostatným finančným agentom ako forme ingerencie do regulovaného spôsobu podnikania.

V šiestej kapitole sa venuje predchádzaniu nedostatkov v činnosti a sankcionovaniu samostatného finančného agenta.

Záverom k formálnym aspektom práce, ktoré ale majú výrazný vplyv aj na obsahovú kvalitu a rozsah samotnej práce musím konštatovať, že obrovský sumár odkazov v samotnom texte (549 odkazov!!!) ako aj odkazov na bibliografickú literatúru ako aj internetové zdroje v rozsahu 106 strán!!! by evokovalo, že musí ísť o rozsahom a kvalitou obsahu o nesmierne kvalitnú a  bohatú prácu, čo však vyvolalo opačný a výrazne negatívne efekt. Práca je v podstate kompilátom citácií odbornej literatúry a aj priamo nesúvisiacej s pertraktovanou témou ako aj  právnych predpisov dotýkajúcich sa predmetnej oblasti. Samotný rozsah práce, ktorý sa venuje zvolenej téme je 145 strán, čo by zodpovedalo dobrej práci v rámci doktorandského štúdia, ale nie práci habilitačnej.

Samotný záver práce v rozsahu 20 strán sa síce zaoberá v prvej kapitole vytýčenými hypotézami, ale príliš povrchne. Návrhy na určité zmeny v konkrétnom normatívnom texte pertraktovaného právneho predpisu  nemožno vnímať ako naozaj relevantný a metodicko – vedecký a syntetizujúci pohľad na pertraktovanú problematiku ako takú v širšom diapazóne. Autorka sa okrem iného v práci  nezaoberá naozaj vypovedajúcim spôsobom samotnou súvzťažnosťou obchodnoprávnych a finančnoprávnych inštitútov ako aj obchodného a finančného práva v širšom kontexte. Čitateľ môže túto kardinálnu otázku a prípadné odpovede na ňu (podľa názvu habilitačnej práce je to otázka kardinálna) ako tak vystopovať, ak sa v danej problematike vyzná a chce ju za každú cenu vidieť.

Vzhľadom k vyššie uvedeným argumentom, či už obsahovej alebo formálnej povahy, nemôžem prezentovať k predloženej habilitačnej práci pozitívny posudok. Vo väzbe na uvedené ***neodporúčam*** uvedenú prácu k ďalšiemu pokračovaniu v habilitačnom konaní.

27.marec 2022 Mult. Dr. h. c. prof. JUDr. Mojmír Mamojka, CSc.